SL Uradni list Evropske unije C 135/5

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 135/05)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ZAHTEVEK ZA SPREMEMBO

Uredba Sveta (ES) št. 510/2006 o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„ΦΑΣΟΛΙΑ ΓΙΓΑΝΤΕΣ – ΕΛΕΦΑΝΤΕΣ ΚΑΣΤΟΡΙΑΣ“ (FASOLIA GIGANTES – ELEFANTES KASTORIAS)

EU št.: EL-PGI-0105-1001-01.06.2012

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

— ☐ Ime proizvoda — ☐ Opis proizvoda — ☐ Geografsko območje — ☐ Dokazilo o poreklu — ☒ Metoda proizvodnje — ☐ Povezava — ☐ Označevanje — ☐ Nacionalne zahteve — ☒ Drugo („Pakiranje“)

2. Vrsta spremembe

— ☒ Sprememba enotnega dokumenta ali povzetka — ☐ Sprememba specifikacije registriranega ZOP ali ZGO, za katerega enotni dokument in povzetek nista bila objavljena — ☐ Sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) — ☐ Začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1. Sprememba (a):

Oddelek z naslovom „Predelava“ se spremeni:

Naslednji odstavek se črta:

„Na pakirni liniji, na kateri se uporabljajo zvitki polipropilenske folije, se proizvod zapakira v 0,5- in 1-kilogramske vrečke, te pa se nato zvarijo. Vrečke se nato zložijo v večjo 10- do 20-kilogramsko embalažo (škatle). Proizvodni tok je avtomatski, uporablja pa se elektronsko vodena merilna oprema. Pakirani proizvod se nato neposredno trži ali hrani v sodobnih skladiščnih prostorih v obratu, kjer se lahko v optimalnih razmerah glede na vrsto proizvoda hrani zelo dolgo časa.“

Zgornji odstavek se nadomesti z naslednjim:

„Proizvod se pakira z uporabo materialov, primernih za živila, v skladu z veljavno zakonodajo. Pakiranja so lahko poljubno težka z zgornjo mejo 30 kg.“

Utemeljitev:

S spremembo so odpravljene nekatere omejitve, s čimer se omogočita pakiranje proizvoda v različno težka pakiranja v skladu s tržnimi zahtevami in pakiranja, primerna za živila. Zaradi tehnološkega razvoja polipropilen ni več edini material, ki se priporoča za pakiranje stročnic. Poleg tega je omejitev na 0,5- in 1-kilogramsko pakiranje povzročila težave s prodajo nekaterim gostinskim obratom in tretjim državam, v katerih je zakonsko določeno, da se stročnice prodajajo v pakiranjih z manjšo težo.

3.2 Sprememba (b)

Oddelek z naslovom „Predelava“ se spremeni:

Naslednji odstavek se črta:

„Proizvod se ob dostavi odnese v prostor za dezinfestacijo in obdela z uporabo najnaprednejše ekološke metode ECOGEN, s katero se odstrani element, ki ga škodljivi organizmi potrebujejo za preživetje: kisik (O2). To pomeni:

brez strupenih plinov

brez kemičnih aditivov

brez vonja

ni nevarnosti eksplozije

ni razbarvanja“

Nadomesti se z naslednjim:

„Proizvod se ob dostavi odnese v prostor za dezinfestacijo in obdela z uporabo blagih metod, odobrenih z veljavno nacionalno zakonodajo in zakonodajo Evropske unije, tako da nanj ne vplivajo:

— strupeni plini

— kemični aditivi

— vonj

— razbarvanje.“

Utemeljitev: Namen spremembe je izogniti se omejitvam glede uporabe novih metod dezinfestacije v prihodnosti.

3.3 Sprememba (c):

Oddelek z naslovom „Razvrščanje/pakiranje“ v poglavju „Metoda proizvodnje“ se spremeni:

Naslednje se črta:

„Proizvod, katerega makroskopske značilnosti so v popolnem stanju, se bo odpeljal v najsodobnejši obrat za razvrščanje/pakiranje fižola Agrotiki Kastorias A.E., ki bo stal v naselju Lakkomata v občini Orestida. Obrat je umeščen na širše območje pridelave, kot je razvidno z zemljevida v Prilogi. Dela na obratu, zajetem z Uredbo (EGS) št. 866/1990, so se že začela. Zato je ključnega pomena, da se hkrati prizna proizvod, ki je tesno povezan s kmetijskim gospodarstvom v prefekturi Kastoria. V obratu za razvrščanje se bo obdeloval predvsem fižol, čeprav izpolnjuje specifikacije za razvrščanje vseh vrst stročnic. Največja letna zmogljivost pri enoizmenskem delu je 4 500 ton proizvoda. Glede na pridelavo fižola ‚Fasolia Gigantes-Elefantes‘ v prefekturi v zadnjih sedmih letih (povprečno 2 597 ton na leto) bo obrat očitno lahko pokril morebitno povečanje pridelave v prihodnosti.“

Nadomesti se z naslednjim:

„Proizvod, katerega makroskopske značilnosti so ob pobiranju v popolnem stanju, se bo takoj odpeljal v obrate za prebiranje/razvrščanje fižola na opredeljenem geografskem območju proizvodnje, ki izpolnjujejo zahteve iz grške in evropske zakonodaje.“

Utemeljitev

Zahteva, da je treba proizvod razvrščati in pakirati v obratu za razvrščanje/pakiranje Agrotiki Kastorias, ni v skladu z Uredbo (EU) št. 1151/2012 Evropskega parlamenta in Sveta. Natančneje, v členu 7(1)(e) navedene uredbe v povezavi z omejitvami glede pakiranja, ki jih je mogoče vključiti v opis metode proizvodnje, ni omenjen določen obrat, temveč samo opredeljeno geografsko območje. S spremembo je ta omejitev odpravljena, zaradi česar lahko fižol „Fasolia Gigantes-Elefantes Kastorias“ v skladu z ustreznimi zahtevami predeluje, razvršča in trži kateri koli obrat na opredeljenem območju, medtem ko se lahko pakiranje izvaja na opredeljenem geografskem območju ali zunaj njega.

Vse zgoraj navedene spremembe so vključene v enotni dokument, ki je bil pripravljen na podlagi povzetka iz Uredbe (ΕS) št. 1428/2003 ter katerega besedilo je bilo spremenjeno, črtano in dodano v skladu z besedilom odobrene specifikacije.

Izjava o pravnem interesu skupine vložnikov:

Skupina vložnikov „I AROSI“ je neprofitno združenje, ki so ga leta 2007 ustanovili pridelovalci fižola za pripravo in izvajanje skupnega načrta upravljanja kmetij. Usmerjeno je predvsem v sprejemanje najboljših kmetijskih praks, znižanje stroškov proizvodnje, prestrukturiranje gojenja fižola in zagotavljanje, da je priznani fižol „Fasolia Gigantes Elefantes Kastorias“ na voljo na trgu. Registrirani sedež skupine vložnikov je na opredeljenem geografskem območju.

ENOTNI DOKUMENT

Uredba Sveta (ES) št. 510/2006 o zaščiti geografskih označb in označb porekla za kmetijske proizvode in živila (3)

„ΦΑΣΟΛΙΑ ΓΙΓΑΝΤΕΣ – ΕΛΕΦΑΝΤΕΣ ΚΑΣΤΟΡΙΑΣ“ (FASOLIA GIGANTES – ELEFANTES KASTORIAS)

EU št.: EL-PGI-0105-1001-01.06.2012

ZGO ( X ) ZOP ( )

1. Ime

„Φασόλια Γίγαντες – Ελέφαντες Καστοριάς“ (Fasolia Gigantes – Elefantes Kastorias)

2. Država članica ali tretja država

Grčija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke

„Fasolia Gigantes – Elefantes Kastorias“ je fižol iz populacije vrste stročnic Phaseolus coccineus (multiflorus), ki se goji v prefekturi Kastoria.

„Fasolia Gigantes – Elefantes Kastorias“ je velik bel ledvičast fižol s tanko lupino, ki se zelo hitro skuha. Ima zelo visoko hranilno vrednost, saj je odličen vir beljakovin, škroba, železa itd., ob tem pa ima majhno vsebnost maščobe.

„Fasolia Gigantes – Elefantes Kastorias“ se razvršča na tip in vrsto fižola glede na obliko, težo na tisoč zrn ali delež, ki gre skozi mrežo z očesi točno določenega premera, kot sledi:

(Α) Fasolia elefantes: teža na tisoč zrn: vsaj 1 800 g ali 90 % zrn ne gre skozi mrežo, katere okrogla očesa merijo 13 mm v premeru;

(Β) Fasolia gigantes: teža na tisoč zrn: med 1 200 g in 1 800 g ali 90 % fižolov ne gre skozi mrežo, katere okrogla očesa merijo 12 mm v premeru.

Fižol „Fasolia Gigantes – Elefantes Kastorias“ mora izpolnjevati naslednje zahteve:

— fižol mora biti cel, zrel, naravne barve, ne sme biti naguban, ne sme imeti luknjic, ki bi jih povzročile žuželke, ne sme vsebovati žuželk, biti mora brez nevarnih bolezni, ne sme imeti znakov kvarjenja ali visoke temperature,

— biti mora očiščen s sejanjem ali ročno prebran,

— ne sme vsebovati drugih vrst fižola,

— ne sme vsebovati nobenih drugih snovi,

— makroskopske in organoleptične značilnosti morajo biti značilne za vsako vrsto in morajo ustrezati zahtevam zdravega shranjevanja in ravnanja na splošno, kot je določeno v Codexu Alimentariusu,

— največja dovoljena vsebnost vlage je 14 %.

Uporabljajo se naslednja odstopanja:

(a) zlomljena zrna: manj kakor polovico celega zrna: do 2 %;

(b) nagubana ali razbarvana zrna: do 0,5 %;

(c) druge snovi: do 0,05 % (vključno z največjo dovoljeno količino zemlje: 0,02 %).

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Vsi postopki pridelave in predelave (čiščenje, sušenje, prebiranje in dezinfestacija) se izvajajo na opredeljenem geografskem območju.

3.6 Posebna pravila za rezanje, ribanje, pakiranje itn.

Proizvod se bo pakiral avtomatsko z uporabo materialov, primernih za živila, v skladu z veljavno zakonodajo bodisi na opredeljenem geografskem območju bodisi zunaj njega. Pakiranja so lahko poljubno težka z zgornjo mejo 30 kg.

3.7 Posebna pravila za označevanje

—

4. Kratka opredelitev geografskega območja

Območje vključuje:

(A) del občine Kastoria (kot je določena v zakonu št. 3852/2010 – Program Kalikratis) in zlasti: (i) celotno občinsko enoto Agia Triada, (ii) celotno občinsko enoto Makednoi, (iii) celotno občinsko enoto Agioi Anargyroi, (iv) celotno občinsko enoto Korestia, (v) celotno občinsko enoto Kastoria, (vi) celotno občinsko enoto Vitsi, (vii) celotno občinsko enoto Mesopotamia, (viii) del občinske enote Kastraki (samo lokalna skupnost Dendrochori);

(B) del občine Orestida (kot je določena v zakonu št. 3852/2010 – Program Kalikratis) in zlasti: (i) celotno občinsko enoto Ion Dagoumis, (ii) del občinske enote Argos Orestiko (občinska enota Argos Orestiko in lokalne skupnosti Ammoudara, Asprokklisia, Dialekto, Kastanofito, Lakkomata, Melanthio in Spilaia);

(C) del občine Nestorio (kot je določena v zakonu št. 3852/2010 – Program Kalikratis) (samo lokalna skupnost Ptelea v občinski enoti Nestorio).

„Fasolia Gigantes – Elefantes Kastorias“ se goji na območjih, ki mejijo druga na drugo.

5. Povezanost z geografskim območjem

5.1 Posebnosti geografskega območja

Rastlina se je zaradi svojih lastnosti kmalu začela gojiti na gorskih območjih in se je uveljavila na njih. Eno od teh območij je bilo prefektura Kastoria, ki se je izkazala za idealno. Idealna tla, podnebje in optimalne pridelovalne tehnike so ustvarile sorte in proizvod, ki se zelo dobro prodaja na trgu.

Prefektura Kastoria ima idealen ekosistem z optimalnimi tlemi in podnebnimi razmerami za proizvodnjo visokokakovostnega fižola.

V prefekturi Kastoria se fižol goji vzdolž reke Aliakmonas in njenih pritokov ter na območjih, kjer je bila zemlja ponovno razdeljena in kjer delujejo namakalni sistemi, ki zagotavljajo obilno oskrbo z vodo, ki jo zahteva pridelovanje. Nekaj fižola se pridela tudi okoli jezera Orestiada (Kastoria).

Danes se „Fasolia Gigantes – Elefantes Kastorias“ prideluje na približno 9 000stremmata (900 hektarih) zemljišč na opredeljenem geografskem območju. Goji se na nadmorski višini od 630 metrov do 900 metrov. Tla so aluvialna, lahka, z dobrim odvodnjavanjem in v celoti rahlo kisla, imajo pa tudi visoko vsebnost fosforja. To je dejavnik, ki omogoča proizvodnjo fižola odlične kakovosti in prispeva k razvoju koreninskega sistema, ki zadovoljuje potrebe rastline.

Podnebje na območju je celinsko s hladnimi poletji zaradi nadmorske višine ter bližine jezera Orestiada (Kastoria) in reke Aliakmonas. Poleg tega so tudi zaradi bližnjega jezera pomladi mile. Približno 600 mm padavin, kolikor jih povprečno pade na leto, poskrbi, da so potrebe fižola, ki ljubi vodo, izpolnjene.

„Posebno“ podnebje, ki pripomore k odličnosti proizvoda, pa je bolj kot ne posledica izjemnega položaja območja. Celotno območje je velika planota, zaščitena z goro Vitsi in gorovjem Grammos. To je kotlina, v kateri so tudi morebitni vetrovi vedno blagi.

5.2 Posebnosti proizvoda

V Grčiji je „Fasolia Gigantes – Elefantes Kastorias“ edini suhi fižol, pri katerem tisoč zrn tehta več kot 1 200 gramov. Zaradi svojih odlik slovi ne le po vsej Grčiji, temveč tudi v tujini. Po velikosti, videzu, tanki lupini, lastnostih za kuhanje, okusu in visoki biološki vrednosti se razlikuje od fižola z vseh drugih območij.

Zaradi visoke vsebnosti čistih beljakovin in zelo nizke vsebnosti maščob ter zadovoljive ravni železa je bolj hranljiv kot fižol z drugih območij. Poleg tega se zaradi nizke vsebnosti kalcija in zadostne vsebnosti fosforja hitro kuha, predvsem pa ima edinstven okus.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Dejavniki, ki prispevajo k tej povezanosti, so genski material, lahka rodovitna tla, ugodna vrednost pH, neobstoj patogenov, izdatni vodni viri na območju in hladna podjetja z dovolj sonca. Srednje zrnata in rahlo kisla tla z odličnim odvodnjavanjem ter sredozemsko-celinsko podnebje na območju se usklajeno dopolnjujeta pri proizvodnji fižola, ki ga prebivalci tega območja pridelujejo že 400 let in je postal sestavni del njihovega življenja. Uporabljajo se tradicionalne metode pridelave, ki se prenašajo iz roda v rod. Proizvodnja fižola tako vrhunske kakovosti ni le stvar načina in sredstev, ampak tudi rezultat dolgoletnih praktičnih izkušenj z njegovo pridelavo.

„Fasolia Gigantes – Elefantes Kastorias“ se proizvaja iz zdravih semen, pridobljenih iz lokalnega razmnoževalnega materiala vrste Phaseolus coccineus (multiflorus). Ključni dejavnik je zagotavljanje genske čistosti, pri čemer se proizvajalci strogo držijo teh tradicionalnih metod, kar je eden glavnih razlogov za ohranjanje stalne visoke kakovosti fižola. Določijo se krepke in zdrave rastline, semena pa se izberejo in preberejo po strogih merilih, za rezultat pa so vedno osebno odgovorni najizkušenejši pridelovalci. Semena, ki nimajo standardnih značilnosti sorte, se izločijo, tako da se ohranita enotna kakovost in tržna vrednost lokalnih sort.

Vsi ti dejavniki prispevajo k odlikam proizvoda. Natančneje:

— Teža in število semen na kilogram sta odvisna od velikosti in specifične teže proizvoda. Na ta dva parametra vplivata naslednja dejavnika: (a) prevladujoče nizke temperature med obdobjem opraševanja, ki dajejo prednost povečanju giberelinov v primerjavi z auksini, kar neposredno povzroči povečanje celic in posledično semen; (b) fižoli Fasolia Gigantes-Elefantes Kastorias, ki se pridelujejo, so „populacije“. Vsebujejo fenotip, ki je stabiliziran v okolju in času. Ni genskega dejavnika, ki bi spreminjal njihove makroskopske značilnosti. Glavni dejavnik, ki določa te značilnosti, so optimalne naravne razmere (podnebje, tla).

— Vsebnost skupnega N2 in nitratov je nizka, ker se uporabljajo samo nizke ravni dušikovega gnojila, saj se fižol kot stročnica pusti rasti v ravnovesju z naravnim okoljem, za oskrbo z dušikom pa poskrbijo bakterije, ki vežejo dušik.

— S fosforjem bogata tla, na katerih se prideluje fižol, prispevajo k visoki vsebnosti čistih beljakovin in nizki vsebnosti maščob. Fosfor je osnovni element v tvorbi beljakovinskih snovi.

— Proizvod vsebuje zadovoljive ravni fosforja, ker so tla v prefekturi Kastoria, kot je navedeno zgoraj, bogata s tem elementom zaradi magmatskih kamnin v gori Vitsi in gorovju Grammos.

— Nizka vsebnost kalcija je prav tako posledica matične kamnine in nasprotnega delovanja fosforja. Vsebnost kalija je zadovoljiva, ker so tla, ki nastajajo iz magmatskih kamnin, bogata s tem elementom, ta pa deluje nasprotno s kalcijem in zavzame svoje mesto. Magnezij, železo in mangan so kot elementi v sledeh prav tako posledica teh razmer v tleh.

— Videz proizvoda je odvisen predvsem od dveh dejavnikov: (A) uravnotežene uporabe gnojil in nežnih metod pridelave ter (B) postopnega pobiranja fižola v fazah, kar zagotavlja naravno zorenje na rastlini pred pobiranjem.

— Lupina je tanka zaradi nizke vsebnosti kalcija v tleh. To preprečuje tvorbo kalcijevih kompleksov, zaradi katerih bi imel fižol trdo in debelo lupino.

— Fižol se hitro kuha, ker nizka vsebnost kalcija preprečuje tvorbo kalcija v pektinu med kuhanjem, zaradi česar bi fižol postal trd.

— Okus je posledica fosforja v tleh, predvsem pa kalija, ki je potreben za sintezo ogljikovih hidratov. Te snovi dajejo fižolu „Fasolia Gigantes – Elefantes Kastorias“ značilen sladek okus. Zaradi nasprotnega delovanja „varuje“ fižol pred negativnimi učinki delovanja kalcija.

Človeški dejavnik pa je tisti, ki zagotavlja, da se vsi naravni dejavniki kar najbolje izkoristijo. Dolga tradicija pridelave fižola na območju, dragocene izkušnje kmetov na opredeljenem geografskem območju in dosledna uporaba tradicionalnih metod so omogočile, da se je do danes ohranila metoda proizvodnje, ki vključuje ročno delo, nežne metode, minimalno uporabo fitofarmacevtskih sredstev in kemičnih gnojil, natančno izbiro semen in dosledno varovanje čistosti lokalnih sort. Ohranjanje te tradicije se zagotavlja že desetletja, saj so v delo vključene cele družine od starejših družinskih članov do majhnih otrok. Proizvodnja je namreč po eni strani delovno intenzivna, po drugi pa je v različnih fazah proizvodnega ciklusa dovolj dela za ljudi vseh starosti.

Letni sejmi in festivali fižola so ena od posebnih tradicij tega območja. Ob času pobiranja se s temi prireditvami poudari zgodovinska povezava, saj se proizvod predstavlja prek običajev in folklore. Ob obletnici smrti junaka Pavlosa Melasa, ki je zelo pomemben praznik, se prireditve končajo s posebno fižolovo jedjo, ki se postreže pomembnim osebam in drugim gostom. Vsako leto v Lakkomati poteka sejem fižola, ki je vedno zelo uspešen dogodek.

V časih, ko še ni bilo oglaševanja, ko so bile komunikacije še čisto osnovne in je bila trgovina s kmetijskimi proizvodi še v povojih, je „Fasolia Gigantes – Elefantes Kastorias“ med potrošniki slovel kot izbrani proizvod in si je zagotovil prevlado na trgu. To je na primer razvidno z videoposnetka iz leta 1966, ki zgovorno opisuje sloves proizvoda, čeprav ni bil pripravljen za namene tržne promocije. Do leta 1966 so atenski potrošniki že prepoznali kakovost fižola „Fasolia Gigantes – Elefantes Kastorias“, ki je postal njihovo izbrano osnovno živilo.

Povezanost proizvoda z geografskim območjem je razvidna tudi iz številnih člankov v lokalnih časopisih in spletnih objav, v katerih se omenja „Fasolia Gigantes – Elefantes Kastorias“.

Sklic na objavo specifikacije

(člen 5(7) Uredbe (ES) št. 510/2006 (4))

http://www.minagric.gr/images/stories/docs/agrotis/POP-PGE/prod_gigantes_kastorias_160715.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.

(4) Glej opombo 2.